Foto’s: Pta-nooddienste het hande vol met hope buitebande wat brandDie buitebande wat brand. Foto: Verskaf Die Tshwane-nooddienste monitor ŉ erge brand wat in Centurion ontstaan het en veroorsaak het dat meer as ŉ duisend ou buitebande aan die brand geslaan het. Johan Pieterse, woordvoerder van die nooddienste, het Sondag gesê die brand het Saterdag omstreeks 18:30 in die Sunderland Ridge-omgewing uitgebreek waar meer as ŉ 1 000 buitebande in ŉ oop veld op hope geplaas en gestoor is. “Spanne van twee brandweerstasies in die omgewing was regdeur die aand op die toneel om te verseker dat die brand nie verder na ander hope buitebande, wat sowat 20 meter van die brand af is, versprei nie,” het Pieterse gesê. Volgens Pieterse is die buitebande in ŉ oop stuk veld gestoor wat geoormerk is om as ŉ skietbaan gebruik te word. “Die stad se omgewings- en landboubestuur sal ondersoek instel oor die wettigheid van hoe die bande gestoor is,” het hy gesê. Hy het gesê die nooddienste sal op die toneel bly totdat die brand, wat na verwagting nog ŉ paar dae gaan smeul, heeltemal onder beheer is. Die oorsaak van die brand is nie bekend nie en geen beserings is aangemeld nie. Daar is wel ŉ hondeherberg direk langs die stoorplek geleë. Al die honde is egter na ŉ veilige hawe geneem en is ongedeerd.